কাদের: এমন স্বাধীনতা পৃথিবীর কোথাও নেই | Dhaka Tribune Bangla
প্রকাশিত ০৫:০২ সন্ধ্যা জানুয়ারী ১৭, ২০২০
'সরস্বতি পূজার কারণে নির্বাচন কমিশন ঢাকা সিটি নির্বাচনের তারিখ পরিবর্তন করলে আওয়ামী লীগ কিংবা সরকারের আপত্তি নেই'
মত প্রকাশের ক্ষেত্রে বাংলাদেশে যে স্বাধীনতা আছে তা পৃথিবীর আর কোথাও নেই বলে মন্তব্য করেছেন ক্ষমতাসীন আওয়ামী লীগের সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের।
শুক্রবার (১৭ জানুয়ারি) ধানমন্ডিতে আওয়ামী লীগ সভাপতির রাজনৈতিক কার্যালয়ে দলের সম্পাদক মন্ডলীর সভা শেষে সংবাদ সম্মেলনে একথা বলেন তিনি।
ওবায়দুল কাদের বলেন, "বিএনপি নেতারা আওয়ামী লীগ সভাপতি ও প্রধানমন্ত্রী শেখ হাসিনাসহ আওয়ামী লীগ নেতাদের বিরুদ্ধে যেভাবে কথা বলছেন অশ্রাব্য ভাষায় গালিগালাজ করছেন যখন যা খুশি তাই বলছেন। তার পরেও সরকার তাদের বিরুদ্ধে মামলা দায়ের করেনি। তারা গ্রেফতারও হননি। এমন স্বাধীনতা পৃথিবীর কোথাও নেই।"
এসময় সাংবাদিকদের আরেক প্রশ্নের জবাবে কাদের বলেন, "সিটি কর্পোরেশন নির্বাচনে ইভিএম পদ্ধতি নিয়ে বিএনপি’র মহাসচিব মির্জা ফখরুল ইসলাম আলমগীর যে মন্তব্য করেছেন তা বিভ্রান্তিকর। তিনি নিজেও ইভিএম পদ্ধতিতে এমপি নির্বাচিত হয়েছিলেন বগুড়া সদর আসন থেকে। সর্বশেষ ইভিএমে বগুড়া জেলার দুপচাঁচিয়া পৌরসভা যে নির্বাচন অনুষ্ঠিত হয়েছে তাতে বিএনপি'র প্রার্থী বিপুল ভোটে জয়লাভ করেছেন।"
ঢাকা সিটি নির্বাচনের তারিখ নিয়ে চলমান সংকট প্রসঙ্গে বলেন, "সরস্বতি পূজার কারণে নির্বাচন কমিশন ঢাকা সিটি নির্বাচনের তারিখ পরিবর্তন করলে আওয়ামী লীগ কিংবা সরকারের আপত্তি নেই। তারিখ পরিবর্তনের এখতিয়ার সম্পূর্ণ নির্বাচন কমিশনের। ধর্মের প্রতি শ্রদ্ধা রেখে নির্বাচন কমিশন আলোচনাসাপেক্ষে সিটি কর্পোরেশন নির্বাচনের তারিখ নিয়ে গ্রহণযোগ্য সমাধানে পৌঁছাবে বলে মনে করি।"
এসময় আওয়ামী লীগ যুগ্ম সাধারণ সম্পাদক মাহবুবুল আলম হানিফ, আ ফ ম বাহাউদ্দিন নাছিম, সাংগঠনিক সম্পাদক আহমদ হোসেন, বিএম মোজাম্মেল হক, মির্জা আজম, এস এম কামাল হোসেন, অ্যাডভোকেট আফজাল হোসেন প্রমুখ উপস্থিত ছিলেন।